<classify> GENGE la wezi wa mtandao wamevamia akaunti ya barua pepe ya Padri Paschal Luhengo wa Jimbo Katoliki la Mahenge na kujipatia fedha kwa udanganyifu kutoka kwa rafiki zake walioko nje ya nchi.Akaunti ya Padri huyo ilivamiwa na genge hilo la wezi wa mtandao ambalo linasemekana liko jijini Dar es Salaam mnamo Oktoba hadi Desemba mwaka 2016 kwa kushirikiana na mtu mwingine ambaye yuko nje ya nchi. Taarifa ambayo gazeti hili imeipata kutoka kwa padri huyo, inaonesha genge hilo linaundwa na watu wenye utaalamu mbalimbali wakiwemo wataalamu wa teknolojia ya habari IT, maofisa wa benki, maofisa wa benki wastaafu na watumishi wa umma.Baada ya kuikomboa burua pepe yake na kuona mawasiliano yaliyokuwa yakifanyika, Padri Luhengo alisema amejiridhisha genge hilo ni la kimataifa kutokana na anuani za barua pepe alizozikuta katika akaunti yake. Kwa mujibu wa padri huyo, Desemba 5, 2016 alifungua mafaili ya uchunguzi kwenye Kituo cha Polisi Msimbazi jijini Dar es Salaam na kupewa RB zimehifadhiwa na kisha mafaili hayo kuhamishiwa Kitengo cha Polisi kinachoshughulikia uhalifu wa kifedha kilichopo Kamata jijini Dar es Salaam.Alisema baada ya kuikomboa barua pepe yake, aliona barua kutoka taasisi moja ya fedha jina limehifadhiwa kwenda kwa mmoja wa watuhumiwa jina limehifadhiwa ambaye alikuwa nje ya nchi na ndiye anaelezwa kuvamia barua pepe yake. Barua hiyo ilihusu muamala wa Dola za Marekani 1,500 kutoka kwa mtuhumiwa huyo kupitia taasisi hiyo ya fedha kwenda kwa mtuhumiwa mwingine jina limehifadhiwa ambaye yuko hapa nchini. Padri Luhengo alisema wakati huo genge hilo liliwaandikia rafiki zake waliopo Australia, Austria na Ujerumani wakiwaomba fedha na kuwaarifu kuwa yeye padri anaumwa na anatakiwa kupandikizwa figo.Alisema rafiki zake hao kwa kuamini walikuwa wakiwasiliana na yeye, walituma fedha kwa haraka katika benki tatu tofauti majina yamehifadhiwa zote ziko Dar es Salaam na kisha fedha hizo kuchukuliwa na wahalifu hao. Padri huyo aliongeza kuwa genge hilo la wezi wa mtandao pia lilifungua akaunti kwa jina la Lupiro Mahenge Parish kwenye moja ya benki nchini jina limehifadhiwa.Alisema yeye ni Paroko wa Parokia hiyo ya Lupiro, hivyo wahalifu hao walirubuni kupitia akaunti yake ya barua pepe dola za Marekani 200,000 na kuelekeza zitumwe kwenye akaunti hiyo waliyoifungua. Kwa mujibu wa padri huyo, akaunti hiyo ilifunguliwa na wahalifu hao kwa nyaraka za kughushi na hata polisi wanawafahamu watuhumiwa hao majina yamehifadhiwa. Katika juhudi za kupambana na kundi hilo lililovamia akaunti yake ya barua pepe na kufanya uhalifu huo, Padri huyo alisema kuwa alilifikisha suala hilo pia kwa Mkuu wa Polisi nchini IGP, Simon Sirro ambaye alitoa maelekezo kwa wasaidizi wake kulifanyia kazi.Gazeti hili lilipowasiliana na IGP Sirro kujua kama aliwahi kukutana na Padri Luhengo na kufahamu tatizo linalomkabili, Kamanda Sirro alilielekeza gazeti hili kuzungumza na Msemaji wa Jeshi la Polisi nchini, Kamishna Msaidizi wa Polisi, Barnabas Mwakalukwa. Alipoulizwa kama ana taarifa yoyote kuhusu kuwepo kwa genge hilo la wezi wa mtandao waliovamia akaunti ya barua pepe ya Padri Luhengo, Mwakalukwa naye alilielekeza gazeti hili kuzungumza na Mkurugenzi wa Upelelezi wa Makosa ya Jinai nchini DCI, Kamishna Robert Boaz.Kwa mujibu wa Kamishna Boaz, ofisi yake ina taarifa kuhusu kuvamiwa kwa akaunti ya barua pepe ya Padri Luhengo pamoja na mawasiliano yake kuingiliwa na wahalifu hao na kujipatia fedha kutoka kwa rafiki zake. Kamishna Boaz alisema baadhi ya watuhumiwa hao wameshakamatwa na wako kwenye mikono ya vyombo vya dola na wengine wameshafikishwa mahakamani.Pasipo kutaja majina wala idadi ya watuhumiwa hao, DCI Boaz alisema watuhumiwa wengine waliowanasa hivi karibuni, watafikishwa mahakamani mara tu Mkurugenzi wa Mashtaka DPP atakaporidhia mashtaka yao. Kutokana na wezi wa mtandao kutumia utambulisho bandia kwenye mawasiliano na kutekeleza uhalifu wao, hivyo kusababisha ugumu katika kuwanasa, Kamishna Boaz alitoa mwito kwa Watanzania kuwa makini na kazi zao kwenye mitandao.  <topic>: KITAIFA 